ธนาคารไทยลดดอกเบี้ยฝาก0.25%กู้แค่0.12%
ทหารไทยมาแปลก ลดดอกเบี้ยทั้งฝากทั้งกู้ กดออมทรัพย์ต่ำสุดในระบบ
10 ธ.ค. 2554

ทหารไทยมาแปลก ลดดอกเบี้ยทั้งฝากทั้งกู้ กดออมทรัพย์ต่ำสุดในระบบ
เมื่อวันที่ 9 ธ.ค. ธนาคารทหารไทยประกาศปรับลดอัตราดอกเบี้ยเงินฝากลง 0.25% โดยดอกเบี้ยเงินฝากออมทรัพย์ สำหรับลูกค้าบุคคลธรรมดาอัตราดอกเบี้ยใหม่คือ 0.50% ส่วนเงินฝากไม่ประจำ ทีเอ็มบีดอกเบี้ยสูงปรับลดลง 0.25% เป็นอัตราใหม่ที่ 2.25-2.75% 
เงินฝากประจำดอกเบี้ยด่วนประเภทอายุ 3 เดือน และ 12 เดือน ปรับอัตราดอกเบี้ยลดลง 0.33-0.50% เป็นอัตราดอกเบี้ยใหม่ที่ 3.0%
อย่างไรก็ดี ธนาคารได้ปรับลดดอกเบี้ยเงินกู้ลงด้วยเช่นกัน ในอัตรา 0.125% ดอกเบี้ยเงินกู้ลูกค้าชั้นดี (เอ็มแอลอาร์) เป็น 7.5% ดอกเบี้ยเงินกู้เบิกเกินบัญชี (เอ็มโออาร์) เป็น 7.9% และดอกเบี้ยเงินกู้ลูกค้ารายย่อยชั้นดี (เอ็มอาร์อาร์) อยู่ที่ 8.275% 
การลดดอกเบี้ยครั้งนี้จะมีผลตั้งแต่วันที่ 13 ธ.ค.นี้เป็นต้นไป 
นายบุญทักษ์ หวังเจริญ ประธานเจ้าหน้าที่บริหารธนาคารทหารไทย กล่าวว่า การปรับลดดอกเบี้ยเงินฝากออมทรัพย์ลง 0.25% ไม่มีผลต่อลูกค้า เพราะเงินฝากออมทรัพย์เป็นบัญชีที่ลูกค้าใช้ทำธุรกรรม 
อย่างไรก็ดี ช่วงที่ผ่านมายอมรับว่ามีลูกค้าเปิดบัญชีเงินฝากออมทรัพย์กับธนาคารเพิ่มขึ้น โดยสัดส่วนเงินฝากออมทรัพย์ของธนาคารในปัจจุบันอยู่ที่ 3040% ซึ่งธนาคารก็อยากให้ลูกค้าหันมาฝากเงินฝากออมทรัพย์ไม่ประจำ
สำหรับการลดดอกเบี้ยเงินกู้นั้น ธนาคารช่วยเหลือลูกค้าที่ประสบอุทกภัยให้มีต้นทุนที่ต่ำลง แม้ว่าสถานการณ์น้ำได้คลี่คลายและลดลง ลูกค้ายังคงต้องแบกรับภาระในการซ่อมแซมและฟื้นฟูบ้านที่ได้รับความเสียหายจากน้ำท่วมครั้งใหญ่ 
ดังนั้น ธนาคารจึงได้เพิ่มมาตรการให้ความช่วยเหลือลูกค้า ช่วยแบ่งเบาภาระทางการเงินให้กลับมาดำเนินชีวิตตามปกติโดยเร็ว